Ghana ne amanman nkabom kuo no kɔɔ agyina mmerɛ bi a atwam sɛ anka wɔbɛma Ghana sika ɔpepem $440 de aboa asɔ ɔman no haw ahodoɔ no ano kakra.
Ɛsiane sɛ mpanimfoɔ se, “Amfɔ na ɛkyerɛ ne ntoasoɔ” nti, berɛ a Amanman Nkabom kuo no ananmusini a ɔwɔ Ghana, Owura Charles Abani de nsɛm yi mu nkyerɛmu de reto dwa no, ɔkyerɛɛ mu sɛ, ɛsiane sɛdeɛ nnoɔma mu ayɛ den wɔ ɔman no nti, wɔasan de nhyehyɛeɛ foforɔ agu akwan mu a ɛbɛboa ama Ghana anya sika ɔpepem $500 wɔ mfeɛ 2022-2025 no mu sɛdeɛ wɔbɛtumi de asɔ ɔman no haw ahodoɔ no ano kakra.
Berɛ a wɔretoto Owura Charles Abani ano wɔ Joy T.V so no, ɔka kaa ho sɛ, ne nkurɔfoɔ no aboaboa wɔn ho sɛ wɔbɛboa ama Ghana mpuntuo afa ne ntoma pa afura. Afei ɔkaa sɛ, “Seesei ara deɛ, yɛgu so ara reboaboa sika no ano, na ɛno nko ara mpo di adanseɛ sɛ asɛm a mekaa sɛ yɛayɛ krado sɛ yɛbɛboa Ghana no nyɛ nkontomposɛm anaa nnaadaasɛm bi kɛkɛ.
Amanman Nkabom kuo no amanebɔ bi a wɔde bɛtoo dwa a na wɔato no din sɛ. “Nsusuansoɔ a ɔko a asi wɔ Ukraine no anya wɔ Abibiman mpuntuo so” no, Amanman Mpuntuo Nhyehyeɛe (UNDP) de too dwa sɛ, “Ɔko a asi Ukraine no ne Covid-19 yareɛ kɔdiawuo no ama aman ahodoɔ a ɛwɔ Abibirem no ho akyere wɔn yie pa ara, na afei na berɛ aso sɛ yɛyɛ ɛho biribi.”
Owura Charles Abani de too dwa sɛ, Amanman Nkabom kuo no ne nnwumakuo ahodoɔ a ɛwɔ Ghana redi nsawɔsoɔ sɛdeɛ wɔn nyinaa bɛtumi aboa ama ɔman no atu mpɔn.
Afei ɔsii so dua sɛ, “Ɛsɛ sɛ yɛhwɛ hunu sɛ yɛde sika bɛhyɛ nneɛma a ɛho hia pa ara no mu. Bio nso, ɛsɛ sɛ yɛyɛ adwumaden de boa ma nnwumakuo ahodoɔ a ɛwɔ ɔman yi mu no tu mpɔn sɛdeɛ ɛbɛyɛ a temmamufoɔ no nso asetena bɛtu mpɔn.”
Amanman Nkabom kuo no wɔ awerɛhyɛmu pa ara sɛ, Ghana aban no ne wɔn amanmusifoɔ a wɔwɔ ɔman yi mu no bɛdi nsawɔsoɔ ama wɔatumi aboa ama ɔman no mpuntuo afa ne ntoma pa afura.
